જીવન શું છે, શા માટે છે એ અંગે પ્રાચીન ઋષિમુનિઓથી માંડીને આજ સુધીના અનેક તત્વચિંતકોએ જાતજાતનું ચિંતન કર્યું છે. ચિંતનના અનેક ગ્રંથો લખાયા છે. આ બધું વાંચવાને કારણે મારા એક સ્નેહી હસવાનું ભૂલી ગયા છે. ગંભીર વાચનને પરિણામે અમારા બીજા એક સ્નેહીના કેટલાક વાળ વહેલા જતા રહ્યા છે ને જે રહ્યા છે તેનો કાળો રંગ જતો રહ્યો છે. એક સ્વજન કોઈ પણ પ્રશ્ન આવે છે ત્યારે એ અંગે ઉપનિષદોમાં શું કહ્યું છે, ગીતામાં શું કહ્યું છે, સોક્રેટિસે શું કહ્યું છે, રસેલે શું કહ્યું છે, વિવેકાનંદનો આ અંગે શો મત છે, ગાંધીજી હોત તો આ પ્રશ્નનો કઈ રીતે વિચાર કરે એમ વિચારી પ્રશ્નનો ઉત્તર શોધવા મથે છે. પરિણામે પ્રશ્ન ને પોતે – બંને વધારે ગૂંચવાઈ જાય છે.